CELEX: 32019D1903
Language: lt
Date: 2019-11-08 00:00:00
Title: Tarybos įgyvendinimo sprendimas (ES) 2019/1903 2019 m. lapkričio 8 d. kuriuo, nukrypstant nuo Direktyvos 2006/112/EB 193 straipsnio, Čekijai suteikiamas leidimas taikyti bendrąjį atvirkštinio apmokestinimo mechanizmą

14.11.2019   
               
               
                  LT
               
               
                  Europos Sąjungos oficialusis leidinys
               
               
                  L 293/101
               
            
         TARYBOS ĮGYVENDINIMO SPRENDIMAS (ES) 2019/1903
         2019 m. lapkričio 8 d.
         kuriuo, nukrypstant nuo Direktyvos 2006/112/EB 193 straipsnio, Čekijai suteikiamas leidimas taikyti bendrąjį atvirkštinio apmokestinimo mechanizmą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 199c straipsnio 4 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 199c straipsniu, nukrypstant nuo tos direktyvos 193 straipsnio ir užtikrinant tam tikrų sąlygų laikymąsi, valstybėms narėms leidžiama iki 2022 m. birželio 30 d. taikyti bendrąjį atvirkštinio apmokestinimo mechanizmą (BAAM) ne tarpvalstybinio lygmens prekių tiekimui ir paslaugų teikimui, kuriuo nustatoma, kad asmuo, atsakingas už PVM sumokėjimą, yra apmokestinamasis asmuo, kuriam tiekiamų visų prekių ir teikiamų visų paslaugų vieno sandorio vertė viršija 17 500 EUR;
                  
               
                     (2)
                  
                  
                     2019 m. sausio 21 d. ir kovo 22 d. Komisijoje užregistruotais raštais Čekija paprašė leidimo taikyti BAAM;
                  
               
                     (3)
                  
                  
                     remiantis 2016 m. rugpjūčio 23 d. Komisijos 2016 m. galutinėje ataskaitoje dėl PVM nepriemokos pateikiamu metodu ir duomenimis, 2014 m. PVM nepriemoka Čekijoje sudarė 16,14 % PVM bendrojo mokestinio įsipareigojimo. Taigi Čekijos PVM nepriemoka Bendrijos PVM nepriemokos medianą (10,4 %) viršijo daugiau kaip 5 procentiniais punktais;
                  
               
                     (4)
                  
                  
                     remiantis poveikio vertinimu, pridedamu prie Tarybos direktyvos (ES) 2018/2057 pasiūlymo (2), kuriuo numatytas BAAM, karuselinio sukčiavimo mastas bendros Čekijos PVM nepriemokos atžvilgiu viršijo 25 %;
                  
               
                     (5)
                  
                  
                     Čekija pateikė Komisijai duomenų, rodančių, kad neatsižvelgiant į tai, jog kelios Čekijos taikytos kontrolės priemonės davė gerų rezultatų, tų priemonių kovoti su karuseliniu sukčiavimu nepakako. Administracinis bendradarbiavimas PVM srityje, kaip paaiškėjo, irgi yra nepakankama priemonė kovojant su karuseliniu sukčiavimu;
                  
               
                     (6)
                  
                  
                     Čekija pateikė Komisijai duomenų, rodančių, kad tikėtina mokestinių prievolių įvykdymo ir mokesčių surinkimo nauda dėl BAAM pritaikymo sudarytų 10 mlrd. Čekijos kronų (CZK). Čekija taip pat apskaičiavo, kad bendra verslo subjektams ir mokesčių administratoriams tenkanti papildoma našta sudarytų 604 mln. CZK. Taigi numatoma mokestinių prievolių įvykdymo ir mokesčių surinkimo nauda viršija numatomą bendrą papildomą verslo subjektams ir mokesčių administratoriams tenkančią naštą bent 25 %;
                  
               
                     (7)
                  
                  
                     atsižvelgiant į tai, kad, Čekijos įsitikinimu, bendra papildoma verslo subjektams ir mokesčių administratoriams tenkanti našta, susidarysianti pradėjus taikyti BAAM, nebus didelė, verslo subjektams ir mokesčių administratoriams nepatirs išlaidų, kurios būtų didesnės už išlaidas, patiriamas taikant kitas kontrolės priemones;
                  
               
                     (8)
                  
                  
                     Čekija paprašė leidimo taikyti BAAM nuo 2020 m. sausio 1 d. iki 2022 m. birželio 30 d.;
                  
               
                     (9)
                  
                  
                     Čekija Komisijai patvirtino, kad imsis veiksmų siekdama informuoti apmokestinamuosius asmenis apie tai, kad bus pradėtas taikyti BAAM, e. paštu, taip pat rengdama viešas paskaitas bei diskusijas su verslo asociacijomis, skelbdama informaciją mokesčių administratoriaus svetainėje ir platindama spausdintą bei elektroninę informacinę medžiagą;
                  
               
                     (10)
                  
                  
                     Čekija Komisijai pateikė išsamų savo esamų PVM kontrolės mechanizmų aprašą ir patvirtino, kad, pridėjus specialų BAAM kodą, esamos priemonės bus pakankamos siekiant užtikrinti veiksmingą BAAM veikimą ir jo taikymo stebėseną;
                  
               
                     (11)
                  
                  
                     remiantis Čekijos Komisijai pateikta informacija, yra laikoma, kad Čekija tenkina Direktyvos 2006/112/EB 199c straipsnio 1 dalyje nustatytas sąlygas ir kad Čekijos pateiktas prašymas atitinka tos direktyvos 199c straipsnio 3 dalyje nustatytus reikalavimus. Todėl tikslinga Čekijai leisti taikyti BAAM nuo 2020 m. sausio 1 d. iki 2022 m. birželio 30 d.;
                  
               
                     (12)
                  
                  
                     ši nukrypti leidžianti nuostata neturės neigiamo poveikio Sąjungos nuosaviems ištekliams, gaunamiems iš PVM,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 193 straipsnio, Čekijai suteikiamas leidimas taikyti bendrąjį atvirkštinio apmokestinimo mechanizmą pagal tos direktyvos 199c straipsnį nuo 2020 m. sausio 1 d. iki 2022 m. birželio 30 d.
         
         
            2 straipsnis
            Šis sprendimas įsigalioja pranešimo apie jį dieną.
            Jis taikomas nuo 2020 m. sausio 1 d. iki 2022 m. birželio 30 d.
         
         
            3 straipsnis
            Šis sprendimas skirtas Čekijos Respublikai.
         
         
            Priimta Briuselyje 2019 m. lapkričio 8 d.
            
               
                  Tarybos vardu
               
               
                  Pirmininkas
               
               M. LINTILÄ
            
         
         
            (1)  OL L 347, 2006 12 11, p. 1.
         
            (2)  2018 m. gruodžio 20 d. Tarybos direktyva (ES) 2018/2057, kuria iš dalies keičiamos Direktyvos 2006/112/EB dėl pridėtinės vertės mokesčio bendros sistemos nuostatos dėl bendrojo atvirkštinio apmokestinimo mechanizmo laikino taikymo tiekiamoms prekėms ir teikiamoms paslaugoms, kurių vertė viršija tam tikrą ribą (OL L 329, 2018 12 27, p. 3).